b'\n_START_ARTICLE_\nAlpaka (kamela)\n_START_SECTION_\n\xc5\xbdivljenje\n_START_PARAGRAPH_\nAlpake, za razliko od lam, ne pljuvajo kar vse povprek, temve\xc4\x8d uporabijo pljuvanje predvsem za urejanje medsebojnih odnosov znotraj \xc4\x8drede. Ljudi namerno na\xc4\x8deloma ne pljuvajo. So mirne, \xc4\x8dredne \xc5\xbeivali, ki nujno potrebujejo dru\xc5\xbebo svoje vrste, zato je treba imeti najmanj dva osebka. Samice alpak se do svojih mladi\xc4\x8dev vedejo zelo za\xc5\xa1\xc4\x8ditni\xc5\xa1ko. Ob pojavu manj\xc5\xa1ega vsiljivca se \xc4\x8dreda pogosto zapodi proti njemu in ga pre\xc5\xbeene._NEWLINE_Prehranjujejo se z rastlinsko hrano: travami, senom, listjem drevja, pa tudi pribolj\xc5\xa1ki v obliki sadja (jabolka, hru\xc5\xa1ke..) in zelenjave (koren\xc4\x8dek, list zelja..) jim ugajajo._NEWLINE_Alpake so se sposobne pariti kadarkoli. Samice so vse \xc5\xbeivljenje breje, saj nosijo mladi\xc4\x8dka okoli 11 mesecev in pol, ponovno pa so godne za parjenje obi\xc4\x8dajno \xc5\xbee 14 dni po kotitvi. Zanimivo pri alpakah je, da lahko kotitev nekoliko zamaknejo in se mladi\xc4\x8di lahko skotijo tudi po nekaj ve\xc4\x8d kot enem letu. Parijo se tako, da samec nasko\xc4\x8di samico in \xc4\x8de je ta pripravljena, se ule\xc5\xbee na tla, zdru\xc5\xbeitev pa tako potem traja okoli 20-30 minut. Kadar samica ni pripravljena na parjenje ali pa je \xc5\xbee breja, samca popljuva in se ne spusti na tla.\n_START_SECTION_\nVolna\n_START_PARAGRAPH_\nNjihova volna prihaja v mnogo barvnih odtenkih, kar je predvsem za\xc5\xbeeleno z vidika pestrosti barv za obla\xc4\x8dila, ki jih ni treba barvati. Volna je izredno fina, \xc5\xa1e zlasti je cenjena volna mladi\xc4\x8dev, ki imajo izjemno fino volno. Za vrhunsko kakovost se \xc5\xa1teje volna debeline pod 20 mikrometrov.'